Die bloed van Jesus
Channel: Coert Jordaan - Volle leerstellings
Date: 15/11/2022

Goeie more almal. Ek het hierdie onderstaande boodskap van iemand ontvang. Haar keuse was om nie haar naam genoem te hê nie. Ek respekteer natuurlik haar privaatheid. Ek het haar terug geantwoord op die vraag wat gevra is. Die Heilige Gees het vir my toestemming gegee om dit met die publiek te deel, juis omdat daar baie ander soos sy is wat oor dieselfde vraag worstel en dit nie verstaan nie. Geniet die terugvoering en leerstelling saam met my. Aan God kom al die lof en eer toe. Mag die Here julle almal ontvanklik maak vir die saad wat binne julle harte geplant word. Mag die Here julle oortuig deur die Krag van die Heilige Gees. Mag God die saad beskerm; kunsmis en water gooi en die lande in oes as die saad ryp is. Mag die vyand val en mag elke siel vir God se koninkryk gered word. Daar staan geskrywe:

2 PETRUS 3: 9
Die Here stel nie die vervulling van sy belofte uit nie, al dink party mense so. Nee, Hy is geduldig met julle, omdat Hy nie wil hê dat iemand verlore gaan nie: Hy wil hê dat almal hulle moet bekeer.

VRAAG
Hallo Coert Ekt hierdie stelling gekry van iemand. Wil jy asb antwoord hierop? Baie dankie
Om die bloed van Jesus te pleit oor onsself, familie en vriende is iets wat ons leer van ons jong dae af. Ek het dit ook af en toe gedoen. Onlangs ek weet nie hoe nie, het dit onder my aandag gekom dit is nie bybels nie, maar n valse lering. As n kind van God moet ons leef volgens die woord. Ek worstel self nog om so te leef, maar die Here leer my elke dag om te leef in Sy wil. Nêrens staan daar ons moet Jesus se bloed pleit vir beskerming nie. Ek glo dat die oomblik as jy tot bekering kom en gedoop word is jy vrygekoop; n mede erfgenaam van Jesus Christus. So dus word ons gekleed met n wit kleed. In Openbaring 19:13 sê dat Jesus bekleed is met n kleed wat in bloed gedoop is. So hoekom tel dit nie dan vir ons ook nie? Ons is dan reeds onder Sy bloed. Ons het reeds Sy beskerming. Paulus, Petrus, Johannes en al die ander dissipels het Sy beskeming geniet deur hul geloof - hoekom nie ons nie? Ek kry die prentjie dat elke keer as ons dit doen ons Hom net weereens kruisig.  Hy het ons belowe dat Hy voor ons uit sal gaan - ons sal beskerm. As ons vra sal Hy Sy engele opdrag gee om oor ons te waak. Hoekom glo ons dit dan nie? In die Ou Testament het hulle nie vir Jesus gehad soos ons het nie, dus het hul brandoffers gebring, maar dit was ook n konstante herhindering aan hul sondes, net soos met die “Passover”. Hulle het nie n keuse gehad as om die lam se bloed te gebruik sodat die dood oor hulle kan trek nie, maar dit was ook n opdrag van God. So hoekom kan ons nie dan net rus by die wete dat God se woord nie leeg terugkeer nie? Hy het vir David so beskerm oor David geweet het Hy sal. Hy sal oor ons waak en ons nooit verlaat nie. As ek Jesus se bloed byvoorbeeld oor my dogter gaan pleit, en sy besluit sy gaan suip vanaand, val sy onder die bloed uit. Ek dink dit is tyd dat ons wegdraai van valse leer af, en begin stap in geloof. Staan op die woord wat Jesus ons gebring het in waarheid.